De nordjyske arbejdsgivere skal skrue op for charmen for at tiltrække de bedste medarbejdere, men de ledige skal også gribe den helt enestående chance for at få fodfæste på arbejdsmarkedet. Sådan lyder analysen efter den nye trepartsaftale fra TV2s finansanalytiker Ole Krohn. - Den nye aftale kan ikke gøre det alene. Den skal suppleres af politiske indsatser som at skrue på kandidaternes dagpenge, dimittendsatsen, og give kontante præmier til seniorerne, men den er en opstramning af systemet for at få det til at fungere bedst muligt, siger han. Ræk ud til de ledige Ole Krohn ser også situationen som en god mulighed for at række ud til de ledige. - Måske sige til folk: det kan godt være, du ikke kan få dit drømmejob nu, men kan du så ikke tage en tjans i hoteller og restaurationer, hvor de står og mangler dig i stedet for at sidde og vente på drømmejobbet, siger han. Manglen på arbejdskraft giver også en enestående mulighed de, der har stået uden for arbejdsmarkedet. - Der en mulighed for de ledige til at sige "nu kører de gode tider i Nordjylland og mange andre steder". Så selv om man har haft det svært på arbejdsmarkedet, så er der en enestående chance for at gribe den. Så skal man altså være meget vågen og agil, lyder det fra Ole Krohn. Finansanalytikeren minder os også om, vi alle har en forpligtelse til at yde vores. - Vi er nødt til at se hinanden i øjnene og sige: Det er en del af vores samfunds DNA at vi går på arbejde hver eneste dag for at bidrage til vores egen velstand, men også til den velfærd, vi stort set alle støtter i Danmark, siger han Skru op for charmen Ole Krohn opfordrer de nordjyske arbejdsgivere til at skrue op for charmen, hvis de vil have de bedste medarbejdere. - De må ud og sige til de ledige, at at det kan godt være, du har tænkt noget, dengang du blev uddannet eller dengang, du lavede noget andet, men vi har altså et godt tilbud til dig, siger han. Kravene om at lave et vist antal ansøgninger om måneden bliver strammet over for de ledige, så der vil formentlig lande flere ansøgninger i postkassen hos de nordjyske arbejdsgiver den kommende tid. Men i stedet for at irriteres, skal man gribe chancen, lyder det fra Ole Krohn. - I stedet for at ærgre sig over, man får flere halvhjertede ansøgninger, så skal de komme ind i den benhårde konkurrence, der er om at få den gode arbejdskraft. Så skal det såmænd nok lykkes, lyder det fra TV2s finansanalytiker. Se interviewet med Ole Krohn i toppen af denne artikel.

Referat:
TV2s finansanalytiker Ole Krohn ser den nye treparts-aftale som et godt skridt i forhold til at skaffe medarbejdere til de mange ledige job, men den kan ikke gøre det alene, siger han.